NaiveNeuron/SloPal huggingface dataset:
Kalist, Peter, poslanec NR SR (2010-12-08):
Ďakujem. Vážené dámy, vážení páni, vážená pani ministerka, páni ministri, dovoľte mi, podať pozmeňujúci návrh skupiny poslancov Národnej rady Slovenskej republiky k vládnemu návrhu zákona, ktorým sa dopĺňa zákon č. 40/1964 Zb. Občiansky zákonník v znení neskorších predpisov a ktorým sa menia a dopĺňajú niektoré zákony, tlač 106. 1. V čl. III bod 5 znie: 5. Za § 22b sa vkladá § 22c, ktorý vrátane nadpisu znie: „§ 22c Prechodné ustanovenie k úpravám účinným od 1. januára 2011 (1) Ustanovenia tohto zákona sa vzťahujú na povinne zverejňovanú zmluvu uzavretú po 1. januári 2011, na objednávku tovarov a služieb vyhotovenú po 1. januári 2011 a na faktúru doručenú alebo zaplatenú po 1. januári 2011. (2) Povinne zverejňovanou zmluvou podľa § 5a nie je do 31. júla 2011 zmluva o poskytovaní zdravotnej starostlivosti.“ Tam je poznámka č. 30 a poznámka pod čiarou k odkazu 30 znie: „30) Zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov." Navrhovanou zmenou sa zachováva pôvodný text a vlastne dopĺňa sa nový odsek 2, v ktorom sa vytvára prechodné obdobie, počas ktorého nebude povinne zverejňovanú zmluvu o poskytovaní zdravotnej starostlivosti podľa § 7 zákona 581/2004. Toto obdobie ale skončí 31. júla 2011. Od 1. augusta 2011 už bude povinne zverejňovanou zmluvou aj zmluva o poskytovaní zdravotnej starostlivosti, ak ju uzatvára povinná osoba a ak sa týka nakladania s majetkom štátu, resp. hodnotami zavedenými v § 5a ods. 1. To je všetko. Ďakujem.
Kollár, Boris, predseda NR SR (2021-11-09):
Prosím, prezentujme sa a hlasujeme. (Hlasovanie.) Prítomných 147 poslancov, za 52, proti 64, zdržalo sa 31. Skrátenie sme neschválili. Tým pádom je to posunuté o 48 hodín. Pokračujeme rokovaním o zákona pani Záborskej. Než sa utíšime v sále, prosím, päťminútová prestávka. (Prestávka.)
Bugár, Béla, podpredseda NR SR (2017-09-07):
Pán poslanec Baránik, nech sa páči, môžte reagovať.
B. Bugár, podpredseda NR SR: (2005-03-21):
Pán poslanec Miklušičák. J. Miklušičák, poslanec: Ďakujem, pán podpredseda. Vždy som sa domnieval, ale podľa toho, čo tu počujem, zdá sa, že naivne, že tento zákon je v prvom rade o deťoch, o ich vzťahu k matke, respektíve o vzťahu matky a dieťaťa a o tom, že by sme mali vytvoriť čo najlepšie prostredie pre tento vzťah. Žiaľ, to, čo tu počujem, vôbec nie je o vzťahu matky a dieťaťa a dieťa v tomto zákone hrá až druhé husle. Preto ten zákon ja považujem za zlý, za scestný a nepodporím ho.
Čislák, Viliam, minister zdravotníctva SR (2015-02-12):
Ďakujem pekne. Vážená pani predsedajúca, vážené panie poslankyne, vážení páni poslanci, cieľom predloženého návrhu zákona je vytvoriť legislatívny rámec na poskytovanie dotácií v pôsobnosti Ministerstva zdravotníctva Slovenskej republiky na účely podpory protidrogových aktivít. Uznesením vlády č. 610 z 31. októbra 2012 bol schválený prechod pôsobnosti v oblasti protidrogovej politiky a monitoringu drogovej situácie na Slovensku z Úradu vlády Slovenskej republiky na Ministerstvo zdravotníctva Slovenskej republiky. V návrhu zákona sa taxatívne vymedzujú aktivity, na ktoré bude možné poskytnúť dotáciu v oblasti podpory protidrogových aktivít. Oblasť podpory protidrogových aktivít v návrhu zákona zahŕňa aktivity širokého spektra, napríklad podporu alebo propagáciu Národnej protidrogovej stratégie, vzdelávacie aktivity a metodickú činnosť v protidrogovej oblasti, ale aj prevenciu, liečbu a resocializáciu drogovo závislých osôb a iné činnosti súvisiace z materiálnym a technickým vybavením, resp. činnosti, ktoré sú potrebné na vznik zariadenia určeného na prevenciu, liečbu a resocializáciu drogovo závislých osôb. Vzhľadom na požiadavky aplikačnej praxe sa v návrhu zákona spresňujú podmienky na poskytnutie dotácie a náležitosti žiadosti o poskytnutie dotácie. Návrh zákona sa dopĺňa o aj splnomocňuje ustanovenie, na základe ktorého Ministerstvo zdravotníctva Slovenskej republiky ustanoví kritériá a postup na vyhodnocovanie žiadosti o poskytnutie dotácie z dôvodu väčšej transparentnosti všeobecne záväzným právnym predpisom. Vážená pani predsedajúca, vážené panie poslankyne, vážení páni poslanci, dovolím si vás požiadať o podporu predloženého návrhu zákona. Ďakujem pekne.
Csicsai, Gabriel, poslanec NR SR (2016-03-23):
Sľubujem. (Potlesk.)
Paška, Pavol, predseda NR SR (2014-09-18):
Ďakujem pekne. Otváram rozpravu. Nemám písomnú prihlášku, pýtam sa, či má niekto záujem vystúpiť. Nie. Vyhlasujem rozpravu za skončenú a prerušujem rokovanie o tomto bode programu. Budeme pokračovať druhým čítaním o návrhu pani podpredsedníčky Národnej rady Renáty Zmajkovičovej a pána poslanca Igora Chomu na vydanie zákona č. 50 o územnom plánovaní a stavebnom poriadku. Je to tlač 1060. Pán poslanec Choma. Máme tu pána poslanca? Pani podpredsedníčka, uvediete vy návrh? Poprosím vás. (Rokovanie o návrhu poslancov Národnej rady Slovenskej republiky Igora Chomu a Renáty Zmajkovičovej na vydanie zákona, ktorým sa mení a dopĺňa zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a ktorým sa menia a dopĺňajú niektoré zákony , tlač 1060.)
P. Hrušovský, predseda NR SR: (2003-09-09):
Pristúpime k hlasovaniu. Najskôr budeme hlasovať o návrhu uznesenia, ktorým Národná rada berie na vedomie vzdanie sa mandátu poslanca Imricha Béreša. Prosím, prezentujme sa a hlasujme. Hlasujeme, páni poslanci. (Hlasovanie). Prítomných je 111 poslancov, za 110, zdržal sa 1. Návrh uznesenia sme schválili. Teraz pristúpime k hlasovaniu o návrhu uznesenia, ktorým Národná rada  berie na vedomie nastúpenie náhradníka za vzdanie sa mandátu Imricha Béreša, kde odporúča mandátový a imunitný výbor ako náhradníčku na uvoľnený mandát Ivetu Henzélyovú. V druhej časti Národná rada berie na vedomie nastúpenie náhradníka na uprázdnený mandát pani poslankyni Henzélyovej Viktora Béreša a po tretiu správu mandátového a imunitného výboru o nastúpení náhradníkov na zaniknutý a neuplatňovaný mandát poslancov Národnej rady Slovenskej republiky. Prosím, páni poslanci, prezentujme a hlasujme o návrhu uznesenia. (Hlasovanie). Prítomných je 122 poslancov, za 121, zdržal sa 1. Konštatujem, že návrh uznesenia sme schválili. Ďakujem pánovi predsedovi mandátového a imunitného výboru za prednesenie návrhov uznesenia. Teraz poprosím pána Viktora Béreša, aby sa dostavil do rokovacej sály na zloženie sľubu. Poprosím  podpredsedu Národnej rady pána Bélu Bugára, aby prečítal text sľubu, a prítomných pánov poslancov, aby počas skladania sľubu stáli. Ďakujem pekne.
Zmajkovičová, Renáta, podpredsedníčka NR SR (2013-09-17):
S reakciou pán poslanec Mičovský.
Baránik, Alojz, poslanec NR SR (2022-10-05):
Pán kolega Taraba, samozrejme, to vaše vystúpenie malo taký punc takej serióznosti a vážnosti, ale tým len podľa mňa zakrývate to, že sa v podstate jedná o nenávistný návrh. V tomto to je celé, že popri všetkých tých problémoch, ktoré vaša štvorkoalícia musí riešiť, si myslím, že toto vôbec nie je niečo, čo kohokoľvek zaujíma. Len tých politikov, ktorí potrebujú rozdeľovať spoločnosť, ktorí potrebujú si nájsť nejakú menšinu, na ktorej sa vy, koaliční politici, môžete vyvŕšiť a na ktorej, ktorú môže použiť na to, že odvediete pozornosť od toho, ako vaša štvorkoalícia v podstate tu otrasne vládne. Čiže nehovorte nám nič o tom, že toto je úplne normálne, a že v podstate nie ste proti nikomu. Vy ste proti slušnej spoločnosti, lebo ste tzv. konzervatívna štvorkoalícia, ktorá tu presadzuje tmárstvo, ktorá tu presadzuje to, čo vidíme v Maďarsku a vidíme v Rusku. To sú vaše vzory, ale my, ktorí hľadím na západ, ktorí hľadíme do Európy, hľadíme na naše euroatlantické ukotvenie, nechceme takúto krajinu. Nie. My chceme byť súčasťou Európy a my chceme byť súčasťou západu a chceme, aby tu vládla sloboda pre každého a slušnosť pre každého.
Jurinová, Erika, podpredsedníčka NR SR (2014-11-08):
Pán poslanec Kaník v miestnosti nie je. Pán poslanec... Pardon. Nech sa páči, máte slovo.
Jurinová, Erika, podpredsedníčka NR SR (2015-05-28):
S reakciou pán poslanec Dzurinda.
P. Paška, predseda NR SR: (2006-10-20):
V prvom čítaní teraz budeme ako o prvom hlasovať o návrhu poslanca Národnej rady Slovenskej republiky Maroša Kondróta na vydanie zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa menia niektoré zákony . Je to tlač 107. Spravodajcom je člen navrhnutého gestorského výboru pre verejnú správu a regionálny rozvoj pán poslanec Tibor Cabaj. Pán poslanec, poprosím vás, uveďte hlasovanie. (Ruch v sále.) Kolegyne, kolegovia, chcem vás požiadať o pokoj v sále, aby sme mohli hlasovať o príslušných návrhoch zákona. Ďakujem.
Šeliga, Juraj, podpredseda NR SR (2021-03-30):
Pani poslankyňa, chcete reagovať?
Laššáková, Jana, podpredsedníčka NR SR (2013-12-11):
Na vystúpenie pána poslanca s faktickou poznámkou sa hlási pán poslanec Přidal. Končím možnosť prihlásiť sa s faktickými poznámkami. Nech sa páči, pán poslanec.
Kolesík, Andrej, poslanec NR SR (2015-03-19):
Ďakujem. Vážená pani predsedajúca, vážený pán minister, kolegyne, kolegovia, predseda Národnej rady Slovenskej republiky rozhodnutím č. 1439 z 23. februára 2015 pridelil návrh vlády Slovenskej republiky na prijatie uznesenia Národnej rady Slovenskej republiky k Zámerom prevodu majetkových účastí Slovenskej republiky zastúpenej Ministerstvom hospodárstva Slovenskej republiky a Fondu národného majetku Slovenskej republiky na podnikaní spoločnosti Slovak Telekom, a. s., a návrhu postupu naloženia s majetkovými účasťami v tejto spoločnosti, materiál máte pod tlačou 1417, na prerokovanie Výboru Národnej rady pre hospodárske záležitosti s tým, že ako gestorský výbor podá informáciu o výsledku prerokovania uvedeného materiálu vo výbore. Výbor pre hospodárske záležitosti predmetný návrh prerokoval na svojej 80. schôdzi dňa 5. marca 2015 a uznesením č. 400 ho odporučil Národnej rade Slovenskej republiky schváliť v predloženom znení. Zároveň ma výbor poveril vystúpiť na schôdzi Národnej rady Slovenskej republiky a podať Národnej rade Slovenskej republiky informáciu o výsledku prerokovania predmetného návrhu vo výbore. Pani predsedajúca, skončil som, otvorte, prosím, rozpravu.
Novotný, Viliam, poslanec NR SR (2015-02-12):
Ja viem, že je márne znovu to vysvetľovať, ale napriek tomu využijem faktickú poznámku, aby som to zopakoval. Opakovanie je matka múdrosti. Dámy a páni, počas druhej vlády Mikuláša Dzurindu boli zavedené poplatky za služby súvisiace s poskytovaním zdravotnej starostlivosti, spomínané už 20- a 50-korunáčky, ďalej, poplatok za lekársku službu prvej pomoci, pobyt v kúpeľoch, recept, lekársky poukaz a dopravnú zdravotnú službu. Za nič iné zároveň nebolo možné vyberať poplatky. Ich výška bola presne stanovená nariadením vlády. V roku 2006 prvá vláda Roberta Fica zrušila 20- a 50-korunáčky v ambulanciách a v nemocniciach a potom nastalo eldorádo poplatkov. Až do roku 2014, kým sem pán minister Kažimír neprišiel s registračnými pokladnicami, ste sa tvárili, že slovenské zdravotníctvo je bezplatné, a tie poplatky veselo narastali. Ľudia tak doplácajú v súčasnosti v hotovosti dvakrát viacej ako za vlády Mikuláša Dzurindu. O čom, o akých poplatkoch, ktoré boli zavedené či zrušené, tu rozprávate? Takže to sú fakty. Faktom je, že tento návrh zákona, ktorý predkladáte, nevyrieši problém poplatkov. Jeho jediné riešenie, o ktoré sme sa pokúsili my počas krátkej vlády Ivety Radičovej, bol ochranný limit na doplatky za lieky, ktorý sa dá kľudne rozširovať aj na poplatky v ambulanciách ako jedna možnosť riešenia spolu s tými ďalšími dvoma, o ktorých som hovoril. Posledná poznámka. No po tomto pozmeňujúcom návrhu už teraz naozaj tomu nerozumiem, kto šéfuje v tom zdravotníctve. Vy tu za chodu píšete riešenie poplatkov, meníte legislatívu za chodu? Veď vláda povedala, že prednostné vyšetrenie do desať dní môže byť, vláda povedala, že VÚC-ky majú schvaľovať, aké poplatky sa tam majú vyberať. A vy to tu meníte v tejto chvíli.
T. Galbavý, poslanec: (2002-10-15):
Na tajné hlasovanie o návrhu na voľbu predsedu Národnej rady Slovenskej republiky bolo vydaných a poslanci si osobne prevzali 149 hlasovacích lístkov. Po vykonaní tajného hlasovania overovatelia Národnej rady Slovenskej republiky spočítali hlasy a zistili, že v tajnom hlasovaní na voľbu predsedu Národnej rady Slovenskej republiky boli vydané všetky hlasovacie lístky. Zo 149 odovzdaných hlasovacích lístkov bolo 5 neplatných. Zo 144 platných hlasovacích lístkov overovatelia zistili, že za kandidáta Pavla Hrušovského hlasovalo 116 poslancov, proti 17 poslancov, zdržalo sa 11 poslancov. Podľa čl. 89 ods. 1 Ústavy Slovenskej republiky na zvolenie predsedu Národnej rady Slovenskej republiky je potrebný súhlas nadpolovičnej väčšiny všetkých poslancov. Overovatelia konštatujú, že v tajnom hlasovaní bol za predsedu Národnej rady Slovenskej republiky zvolený Pavol Hrušovský. (Potlesk.) Ďakujem. J. Migaš, doterajší predseda NR SR: Ďakujem, pán poslanec Galbavý. Vyhlasujem, že nadpolovičnú väčšinu hlasov všetkých poslancov získal a za predsedu Národnej rady Slovenskej republiky bol zvolený Pavol Hrušovský. Vážený pán predseda Národnej rady, vážené panie poslankyne, páni poslanci, dámy a páni, Národná rada Slovenskej republiky stojí na prahu III. volebného obdobia, kým v tom predchádzajúcom sme stáli pred úlohou rozbehnutia kľúčových reforiem, obnovenia medzinárodnej akceptácie Slovenska, jeho parlamentu, ako i pred zvládnutím enormného množstva zákonov súvisiacich so začatím a výrazným pokrokom v prístupových rokovaniach vstupu do Európskej únie a NATO, dnes zasadáte do poslaneckých lavíc v historicky neopakovateľnom čase pred zavŕšením týchto procesov na prospech Slovenskej republiky a jej občanov. Nedávno zverejnené odporúčanie Európskej komisie a jej hodnotiaca správa sú ohodnotením aj práce predchádzajúceho parlamentu, ale najmä výzvou a podnetom pre nový, do ktorého lavíc ste dnes zasadli a zložili sľub. Vážené dámy a páni, v nedávnych parlamentných voľbách ste získali dôveru voličov, ktorá vám dáva možnosť určovať, ale i niesť zodpovednosť za ďalšie smerovanie vývoja na Slovensku. Reformný a transformačný proces je zložitou cestou presadzovania tých najoptimálnejších krokov a kompromisov, ktorých konečným adresátom sú občania Slovenska. Prajem vám preto správne rozhodnutia, aby ste prijímali kvalitné a prospešné zákony a najmä aby v poslaneckej snemovni vládla atmosféra odborných, politicky korektných a vecných argumentácií. Zároveň som rád, že môžem ako prvý oficiálne zablahoželať novému predsedovi Národnej rady Slovenskej republiky. Vážený pán predseda, chcem vám zaželať mnoho úspechov na tomto poste a týmto odovzdať symbolické žezlo pri vedení slovenského zákonodarného zboru. (Potlesk.) Teraz prosím predsedu Národnej rady Slovenskej republiky pána Pavla Hrušovského, aby zaujal svoje miesto, a odovzdávam mu riadenie ustanovujúcej schôdze Národnej rady Slovenskej republiky.
P. Abrhan, poslanec: (2009-06-24):
Páni poslanci, či sa vám to páči, alebo nie, dôvodom nemôže byť ekonomická kríza, aby sme tento návrh predkladali v skrátenom legislatívnom konaní. Lebo o ekonomickej kríze už viete dávno, alebo ste sa o nej dozvedeli len teraz. Niektorí od vás, ako pán poslanec Podmanický argumentuje tým, že koľko skrátených legislatívnych konaní bolo predložených za prvej vlády Mikuláša Dzurindu, koľko bolo predložených za druhej vlády. Chcel by som pánovi podpredsedovi Hortovi odporučiť, aby pánovi Podmanickému poradil, ak má problémy, že v prvej Dzurindovej vláde bolo prerokovaných 104 návrhov zákonov v skrátenom legislatívnom konaní, nuž nech sa opýta pána poslanca Faiča, on mu to určite vysvetlí, prečo tých 104 bolo predložených v prvej Dzurindovej vláde, lebo vtedy všetky tieto skrátené legislatívne konania  podporoval.
Ďuriš Nicholsonová, Lucia, podpredsedníčka NR SR (2018-02-09):
Pán poslanec Dostál.
Blanár, Juraj, podpredseda NR SR (2021-11-12):
Pani poslankyňa Tabák s faktickou poznámkou.
Antošová, Eva, poslankyňa NR SR (2019-11-27):
Dobrý deň prajem. Ďakujem za slovo. Vážený pán predsedajúci, vážené kolegyne, kolegovia, na začiatku treba povedať zopár faktov a čísiel, ktoré naznačia, prečo vôbec som sa v prvom čítaní podujala na takúto rolu a navrhla zákon, ktorý na jednej strane pomôže eliminovať plytvanie potravinami a na druhej strane pomôže práve tým ľuďom, ktorí to najviac potrebujú. Bohužiaľ, tie čísla... (Prerušenie vystúpenia predsedajúcim.)
Paška, Pavol, predseda NR SR (2012-07-31):
Pán poslanec Osuský do rozpravy.
Dvořák, Oskar, poslanec NR SR (2024-01-11):
Ďakujem za slovo. Ja teda som si všimol v príspevku kolegyne Kalmárovej zároveň aj jeden pozitívny trend, ktorý by som chcel vyzdvihnúť u koalície, uvidíme teda, koľko im vydrží, lebo zatiaľ čo teda pán minister Tomáš minulý rok v decembri hovoril o tom, že ľudia tu teda kašlú na skrátené legislatívne konanie, ľuďom je to jedno, oni to tu chcú mať prijaté a teda čo, čo ich tu po nejakom skrátenom legislatívnom konaní, no ale od tohto postoju sa očividne teda koalícia už trošku posunula z decembra, v januári teda už pán Susko v rozhovoroch hovorí o tom aspoň teda, že keď už tu máme skrátené legislatívne konanie, tak aspoň tie návrhy boli prerokované v kolégiu ministra, teda s tuto obvinenými poradcami rôznymi, čo sú medializované mená, to je teda určitý pozitívny trend, že už teda prechádzame od toho, že žiadne skrátené legislatívne konanie, koho to tu zaujíma, prevalcujme to, tak aspoň to teda ideme vo vnútri, na zavretom ministerstve diskutovať. No a potom tu máme teda pána predsedu parlamentu Pellegriniho, ktorý teda tú učiacu krivku, asi nám teda ukazuje nejaký ten trend a hovorí teda už o tom, že vlastne dĺžka tej samotnej rozpravy hovorí o tom, že teda my už tu vlastne máme medzirezortné pripomienkové konanie. A mňa to teda, akože ja to chcem naozaj vyzdvihnúť, že určitá učiaca krivka tu je, ale chcel by som vás zároveň, páni a dámy z koalície, poprosiť, aby sme si teda nemýlili pojmy a naozaj týmito procesmi teda nemôžte nahradiť ten štandardný legislatívny proces, lebo utrpí na tom kvalita, a ja verím, že po týchto troch bodov, že od toho, že žiadne legislatívne konanie nepotrebujeme a ľudí to nezaujíma až po zavre... že ideme diskutovať za zavretými múrmi ministerstva, možno dôjdete aj k tomu, že naozaj to, tie medzirezortné pripomienkové konania a celý ten legislatívny proces má nejaký zmysel a mali by sme ho rešpektovať. Ďakujem.
Viskupič, Jozef, poslanec NR SR (2012-05-10):
Keďže som bol za pani predsedajúcou, že či by som mohol poprosiť, aby nebolo moje vystúpenie rozdelené na dve, tak napriek tomu, že sme sa aj tak troška preddohodli, tak začnem dnes a dokončím... (Prerušenie vystúpenie predsedajúcou.)
Tomanová, Viera, poslankyňa NR SR (2011-12-01):
Opatrovateľskú. Ja počkám, ak dovolíte, kým si vysvetlia. Pán poslanec, nech sa páči. Ďakujem pekne. Vážený pán predsedajúci, vážené dámy, vážení. (Prerušenie vystúpenia predsedajúcim.)
Fecko, Martin, poslanec NR SR (2017-02-09):
Ďakujem pekne. Pani kolegyňa, dobre si povedala, že, áno, pani ombudsmanka sa nebojí ísť proti prúdu, ja hovorím, ešte aj proti vetru a možnože aj proti všem, keď vidí, že je krivda, a myslím si, že tak, ako ja som ju mal možnosť zažiť aj pri voľbe, jak nastupovala do svojho mandátu, resp. do výkonu funkcie, aj počas jeho výkonu, tak hovorím, že tam boli správy o pravde. Z jej úst a z jej kancelárie išli správy o pravde, o tom, čo je v reálnom živote, čo my tu, žiaľ, v tejto rokovacej sále niekedy vôbec sme odtrhnutí a nevidíme, nechceme. Možnože niektorí ani nemôžu, hoci ju vidia, ale nemôžu ju vidieť, tak preto ja by som tiež z tohto miesta chcel jej veľmi poďakovať, že sa nebála, že drží vlajku úradu, a ďakujem veľmi pekne aj na poli pozemkovom, lebo to, čo ste urobili v reštitučných konaniach, budem gestorovať ďalej, keď dovolíte, a ukončíme ich raz. To vám sľubujem, že raz ich ukončíme, aby národ slovenský mal zadosťučinenie aj v tejto oblasti. Takže, pani ombudsmanka, veľmi pekne ďakujem a držím palce do ďalšieho života.
Zahorčák, Viliam, poslanec NR SR (2024-06-27):
Vážený pán predsedajúci, v rozprave vystúpili dvaja poslanci, z toho pán poslanec Dostál požiadal o vyňatie bodov 6 a 7 správy na osobitné hlasovanie. Pán predsedajúci, dajte, prosím, hlasovať spoločne o bodoch 1 až 5 a 8 až 11 správy s odporúčaním gestorského výboru schváliť.
J. Burian, poslanec: (2006-12-05):
Národná rada Slovenskej republiky uznesením č. 93 z 18. októbra 2006 pridelila vládny návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a o zmene a doplnení niektorých zákonov Výboru Národnej rady Slovenskej republiky pre financie, rozpočet a menu, ústavnoprávnemu výboru a výboru pre hospodársku politiku. Uvedené výbory prerokovali predmetný návrh zákona v stanovenom termíne. Iniciatívne tento návrh zákona prerokoval aj Výbor Národnej rady pre zdravotníctvo na svojom rokovaní 27. novembra 2006. Gestorský výbor na základe stanovísk výboru k vládnemu návrhu zákona, ktorým sa mení a dopĺňa zákon č. 595/2003 Z. z. odporúča Národnej rade Slovenskej republiky vládny návrh, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a o zmene a doplnení niektorých zákonov schváliť s pozmeňujúcimi a doplňujúcimi návrhmi. Predmetná správa výborov Národnej rady Slovenskej republiky k uvedenému návrhu zákona bola schválená uznesením gestorského výboru č. 85 z 30. novembra 2006. Výbor určil poslanca Jozefa Buriana za spoločného spravodajcu výborov. Súčasne ho poveril, po prvé, predniesť spoločnú správu výborov, po druhé, navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch. Ďakujem, pán predseda, otvorte rozpravu a hlásim sa ako prvý do rozpravy.
Malatinský, Tomáš, minister hospodárstva SR (2013-06-20):
Ďakujem pekne. Vážená pani podpredsedníčka, vážené dámy, páni, vážený pán poslanec, áno, v dňoch 10. až 13. júna 2013 sa uskutočnila návšteva predsedu Národnej rady pána Pašku v Kazachstane, ktorej súčasťou bolo aj 6. zasadnutie slovensko-kazašskej medzivládnej komisie pre hospodársku vedecko-technickú spoluprácu. Takisto v delegácii bol aj vedúci medzivládnej komisie štátny tajomník z ministerstva hospodárstva pán Pavlis. Výsledkom rokovaní uvedeného zasadnutia, na ktorom boli prerokované aj otázky zmluvnej základne, bol protokol, ktorý obsahuje hlavné zámery a hlavné smery hospodárskej spolupráce medzi našimi krajinami na najbližšie obdobie. V tejto súvislosti si však dovoľujem informovať, že pokiaľ ide o problematiku obidvoch zmlúv, tieto neboli rokované, pretože do protokolov sa nedostali. A to z toho dôvodu, že zmluva bola podpísaná už počas návštevy prezidenta Kazachstanu v Slovenskej republike 21. novembra 2007. Slovenská strana túto zmluvu notifikovala. Pretože tam boli nejaké jazykové mutačné problémy, kazašská strana chcela, aby to bolo v kazachštine. Takže na slovenskej strane sme tento proces ukončili a čakáme na schvaľovanie tohto procesu z kazašskej strany. Pevne veríme, že sa tak stane čo najskôr, pretože podnikatelia, i ktorí boli v tejto delegácii, určite túto zmluvu čakajú a potrebujú. Ale pre takú informáciu, je v procese vstup Kazachstanu do WTO. Už i tento proces umožní a zjednoduší a zlegalizuje mnoho postupov podnikateľských subjektov. Takže aj toto bude určite pozitívnym prvkom. Ale každopádne tá zmluva zo slovenskej strany je ratifikovaná, čakáme na kazašskú stranu. Ďakujem, skončil som odpoveď.
Paška, Pavol, predseda NR SR (2012-12-18):
Pán poslanec Brocka.
Somogyi, Szilárd, poslanec NR SR (2011-03-30):
Ďakujem, pán predsedajúci. Pán poslanec Maďarič, len k tej poslednej vete vášho príhovoru, kde ste spomínali, že Slovenská republika je štátom Slovákov. Ja túto krajinu takisto považujem za svoju, napriek tomu, že vami určenú podmienku aspoň v tomto faktore nespĺňam. Potom ako mám postupovať? Ďakujem. (Smiech v sále.)
Bugár, Béla, podpredseda NR SR (2018-12-04):
Prezentujme sa a hlasujme. (Hlasovanie.) Prítomných 146, za 133, proti 13. Návrh sme schválili. Nech sa páči, výbory.
Vitteková, Anna, poslankyňa NR SR (2014-07-04):
Pán predseda, keďže sme v treťom čítaní, prosím, otvorte rozpravu.
Laššáková, Jana, podpredsedníčka NR SR (2013-09-17):
Pán poslanec Kaník, nech sa páči.
Bugár, Béla, podpredseda NR SR (2017-11-29):
Na vystúpenie pána poslanca ako jediná s faktickou pani poslankyňa Cigániková. Nech sa páči.
M. Číž, podpredseda NR SR: (2007-06-19):
(Hlasovanie.) Prítomných 139 poslancov, za 134 poslancov, nehlasovalo 5 poslancov. Konštatujem, že sme navrhované uznesenie schválili. Ďakujem, pán spravodajca. Nasleduje hlasovanie v prvom čítaní o vládnom návrhu zákona, ktorým sa dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov , tak ako je to uvedené v tlači 307. Slovo má predseda navrhnutého gestorského výboru pán Viliam Novotný.
O. Nachtmannová, poslankyňa: (2009-10-21):
Návrh zákona bol doručený poslancom ako parlamentná tlač 1245. Predseda Národnej rady Slovenskej republiky zaradil návrh zákona na program tejto schôdze. Súčasne predseda Národnej rady Slovenskej republiky rozhodnutím č. 1276 z 2. októbra 2009 navrhol prideliť návrh zákona na jeho prerokovanie výborom a navrhol gestorský výbor a lehoty na jeho prerokovanie. Návrh zákona spĺňa všetky náležitosti podľa rokovacieho poriadku Národnej rady Slovenskej republiky a podľa legislatívnych pravidiel na jeho prerokovanie v Národnej rade Slovenskej republiky. S ohľadom na oprávnenia, ktoré pre mňa ako spravodajkyňu výboru vyplývajú, odporúčam, aby sa Národná rada Slovenskej republiky po rozprave o návrhu zákona uzniesla na tom, že podľa § 73 ods. 3 písm. c) rokovacieho poriadku Národnej rady Slovenskej republiky odporučí predmetný návrh zákona prerokovať v druhom čítaní. V prípade ak sa Národná rada Slovenskej republiky rozhodne návrh zákona prerokovať v druhom čítaní podľa § 74 ods. 1 zákona o rokovacom poriadku Národnej rady Slovenskej republiky v súlade s návrhom predsedu Národnej rady Slovenskej republiky, odporúčam Národnej rade Slovenskej republiky prideliť návrh zákona v druhom čítaní na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre vzdelanie, mládež, vedu a šport. Za gestorský výbor navrhuje predseda Národnej rady Slovenskej republiky určiť Výbor Národnej rady Slovenskej republiky pre vzdelanie, mládež, vedu a šport s tým, aby ho prerokovali výbory, ktorým bol návrh zákona pridelený, v lehote do 30. novembra 2009 a gestorský výbor do 1. decembra 2009. Pán predsedajúci, ďakujem, skončila som so spravodajskou informáciou. Prosím, otvorte rozpravu.
Jasaň, Viliam, poslanec NR SR (2014-11-08):
Ďakujem pekne. Vážený pán minister, myslím, že ste presne vystihli, o čo ide niektorým z frustrovanej opozície. Niektorí možno cítia šancu byť lídrami v tých ich ministranách, ktoré pomaly, ale iste zanikajú, tak robia všetko pre to, aby sa zviditeľnili. Je úplne trápne, ak tu niekto vystúpi a zneužíva smrť blízkych ľudí. Naozaj za toto sa treba len a len hanbiť. Ja si myslím, že nikto z nás, ktorí sme tu v klube SMER, nepotrebujeme, aby nám niekto ani zvyšoval naše ego, aby nám ani nejakým iným spôsobom nepomáhal vyzdvihnúť nás, naše osobnosti. Ja to naozaj nepotrebujem, pretože mne sa stačí pozrieť na vás a vypočuť si, ctená opozícia, čo ste tu schopní nakydať, a to ma nabudí dostatočne na to, aby som sa nenechal ničím a nikým nejakým spôsobom ovplyvňovať iným spôsobom. Vážený pán minister, ďakujem za vaše vystúpenie, pretože toto bolo príkladom vystúpenia politika, z ktorého by si mali vziať príklad všetci. My poslanci máme možnosť všetci vystúpiť a kritizovať. Na to sme tu, ale nie urážať a kydať a hovoriť o veciach, ktoré nemá nikto podložené. Ja verím, že časom naozaj vyjdú navonok, aj to, čo sa píše na sociálnych sieťach, od tých iných, že kto s kým čo pripravoval, kde sa stretával a ako sa pripravoval na túto schôdzu. Ono to raz vyjde. Ja to tu ešte nechcem čítať, ale je to tu napísané tiež.
Jurinová, Erika, podpredsedníčka NR SR (2013-10-23):
Pán poslanec Viskupič.
Mihál, Jozef, poslanec NR SR (2017-03-22):
Ďakujem. Najskôr ku kolegyni Vaľovej. Ja som čakal, že sa pokúsite nejakým spôsobom obhájiť tú zárobkovú činnosť v prípade poslancov, ale vidím, že ste sa o to ani nepokúšali, pretože viete, že by to bola vopred prehraná bitka. Ten váš prípad poslanca je prípad, ktorý keď zarába 700 eur na odmenách, tak samozrejme, že nemôže byť zaradený v evidencii na úrade práce, pretože zarába viac ako 148 eur, veď to je predsa jasná vec tomu, kto tento zákon pozná. Čiže toto bol príklad, ktorým sme zbytočne stratili dve minúty vzácneho času. Pokiaľ ide o kolegyňu Nicholsonovú, tak ja by som doplnil tento prípad, že niekto sa teda dobrovoľne, lebo ho úradník ukecá, vzdá možnosti byť evidovaný na úrade práce a potom si nájde zamestnanie a potom zistí, že keby v tej evidencii bol, tak okrem iného mohol by možno využiť režim odvodovej výnimky, ak je niekto dvanásť mesiacov alebo v znevýhodnenom okrese šesť mesiacov na úrade práce a zamestná sa potom v pracovnom pomere, tak rok sa neplatia odvody, čo je, samozrejme, z tohto pohľadu výhodné najmä pre takého zamestnávateľa, lenže pokiaľ sa dobrovoľne nechá vyradiť z úradu práce, tak, samozrejme, tento inštitút tiež nemôže využiť. Pýtam sa vás, pán minister, a na čo ste potom tú odvodovú výnimku vôbec do zákona dali? Veď to rovno zrušte, veď sa tu nehrajme na sociálnych demokratov!
Laššáková, Jana, podpredsedníčka NR SR (2013-06-05):
Páni poslanci, pán poslanec Škripek, dajte pánovi poslancovi čas. Dve minúty, nech sa páči.
Fronc, Martin, poslanec NR SR (2013-12-04):
Ďakujem pekne, pani podpredsedníčka, ja som už vystupoval, čiže budem hovoriť teraz veľmi krátko, ale vzhľadom na to, že som prihlásený do rozpravy, tak mám aj šancu trošku zareagovať. Školské rady, to je návrh aj zákonom prijatý za ministrovania pána Ftáčnika, ktorý je dnes primátorom Bratislavy, pokiaľ viem, za SMER. Ale vy ste sa pýtali, nechcem to takto ťahať, čo to prinieslo. Prinieslo to to, že rodičia sú zatiahnutí do života a rozhodovania o osude školy. Dovtedy existovali ZRPŠ – združenia rodičov a priateľov škôl, ktoré nemali žiadne kompetencie prakticky a teraz v podstate školská rada rozhoduje trebárs, zatiaľ, o tom, ako bude zvolený riaditeľ. Ja si myslím, že to nie je len prvok demokracie, my stále máme ten najväčší problém v tom, že rodičia, kde majú v škole svoje deti, pomerne málo oproti iným krajinám v podstate sú zatiahnutí do života a fungovania školy. To sme neprekonali ani týmto. Ja si to uvedomujem. Aspoň sa posunul krok, čiže to je odpoveď. A na niektoré ďalšie, tie o tých normatívoch, no ja si myslím, že spravodlivosť a ešteže je podstatná pre všetkých, ale myslím si, že a to je tak isto, ako bola zmena, že sme ten systém otvorili, a tak isto sa neotváral, ja som v tom pokračoval, urobil viaceré kroky, aby sa otvoril ten systém aj podľa zriaďovateľov, možnože s tým nesúhlasíte, ale je to štandard, ktorý sa urobil práve vtedy, keď bol ministrom pán Ftáčnik. Ja si myslím, ja nechcem s vami polemizovať v tom, že viaceré kroky aj boli chybné alebo ukázali sa mylné, ale ja som sa len vzbúril proti tej jednej vete, že všetky tie reformy za 20 rokov v podstate istým spôsobom poškodili a odkrojili. To ako s týmto ako nenájdeme zhodu, ale vôbec som nemienil k tomu vystupovať, keď už vznikla debata, tak som reagoval. Chcem s jedným bodom vystúpiť a to sa týka vášho pozmeňujúceho a doplňujúceho návrhu, pán kolega Petrák. Keby som vás nepoznal roky, tak v tejto chvíli by som sa vyjadril oveľa, ale oveľa tvrdšie, ale keďže vás poznám a nemyslím si o vás zlé, tak sa tak nevyjadrím, ale tento návrh, ktorý sa týka prevodu majetku, so zákonom, školským zákonom, nemá nič spoločné. Len veľmi krátko som si pozrel článok II a dotýka sa vyše 30 zákonných ustanovení. Ja nerozumiem naozaj, musím povedať, nerozumiem, prečo sa to musí tak rýchlo udiať, a ja pripúšťam, že ten prevod je v poriadku a že je dobré, keď to prejde na veterinárnu univerzitu, ale nie takýmto spôsobom. Takto to vyvoláva skutočne, skutočne – nemôžem si pomôcť – len isté podozrenie. Ešte raz, nepodozrievam osobne vás, pán Petrák, ale vystúpil som preto, že vás chcem naozaj slušne požiadať aj v záujme školského zákona a poprosiť, aby ste tento pozmeňujúci návrh stiahli. Dá sa robiť potom v pokoji, normálne, prediskutované s tým, že aký je dôvod, aby to bolo urobené bleskovo za pár dní, aby to platilo o pár dní, od 1. januára budúceho roka. Ak som si dobre pozrel a myslím si dobre pozrel účinnosť tohto, od kedy to chcete, od 1. januára 2014. Takže je to len slušná prosba, stiahnite, prosím vás, tento návrh. Ďakujem.
Přidal, Alojz, poslanec NR SR (2014-09-24):
Nie, práve veľmi to súvisí...
Abrhan, Pavol, poslanec NR SR (2013-05-29):
Ďakujem pekne. Pani predsedajúca, panie poslankyne, páni poslanci, návrh zákona, ktorým sa mení a dopĺňa zákon Národnej rady č. 369/1990 Zb. o obecnom zriadení v znení neskorších predpisov a o zmene a doplnení niektorých zákonov, prichádza s cieľom upraviť znenie predmetných ustanovení zákona so zreteľom na nový spôsob ustanovenia funkcie zástupcu starostu obce, zástupcu starostu mestskej časti a námestníka primátora v hlavnom meste Slovenskej republiky Bratislave a v meste Košice. Novelou zákona Slovenskej národnej rady č. 369/1990 Zb. v znení neskorších predpisov sa na navrhuje právna úprava, v zmysle ktorej starostu počas neprítomnosti alebo nespôsobilosti na výkon funkcie zastupuje jeho zástupca, ktorého na návrh starostu na tento účel zvolí obecné zastupiteľstvo z poslancov obecného zastupiteľstva. Podľa doterajšej právnej úpravy je zástupca starostu menovaný priamo starostom. Účelom navrhovaného znenia je zmeniť spôsob ustanovenia zástupcu starostu do funkcie, konkrétne zástupca starostu bude volený obecným zastupiteľstvom. Zároveň sa ponecháva v navrhovanom znení oprávnenie starostu určiť v písomnom poverení poradie a rozsah zastupovania. Dôvodom tohto návrh zákona je predovšetkým skutočnosť, aby funkcia zástupcu starostu, ako aj námestníka primátora bola volená, čím sa v plnej miere uplatňuje princíp zastupiteľskej demokracie na rozdiel od doterajšieho spôsobu menovania starostom, respektíve primátorom. Jedná sa zároveň aj o zosúladenie spôsobu ustanovenia zástupcu na vyšších územných celkoch aj pri obciach a mestách. Ďakujem pekne a teším sa na diskusiu.
Senko, Ján, poslanec NR SR (2011-07-07):
Ale dotyčný pán minister, ktorého chcem interpelovať, tu nie je. Ale aby som nezdržiaval, pretože ozaj čas je vzácny. (Prerušenie vystúpenia predsedajúcim.)
Dubovcová, Jana, poslankyňa NR SR (2010-11-03):
Pán predsedajúci, ďakujem za slovo. Ja som sa prihlásila do rozpravy pred voľbou nového kandidáta, pred voľbou kandidáta na funkciu generálneho prokurátora Slovenskej republiky, a to z toho dôvodu, že aj do politiky som vstúpila z toho dôvodu, aby som mala možnosť podieľať sa na tom, ako budeme ovplyvňovať chod tohoto štátu, teda aj ja, a hlavne čo sa týka oblasti vymožiteľnosti práva a právneho štátu. Takže pokiaľ ide o voľbu generálneho prokurátora, je to práve tá oblasť, pre ktorú som do politiky išla, lebo je to súčasťou tej oblasti. Ja by som tiež chcela prispieť k tomu, aby ľudia v Slovenskej republike mali taký štát, aby naň boli hrdí a aby boli v tomto štáte spokojní. To znamená, že všetky orgány a inštitúcie v našom štáte by mali pôsobiť tak, aby aj tí slabí, aj tí silní sa cítili v tomto štáte bezpečne a k tomuto napomáhajú pocitovo aj inštitúcie, akým je prokuratúra a generálny prokurátor. Myslím si, že od roku 1910 po rok 2010, v ktorom stojíme my dnes, generácie našich predkov prešli takými závažnými historickými skúsenosťami, takými vážnymi a ťažkými skúškami, že keď my máme to šťastie, že sme teraz súčasťou Európskej únie a že si môžeme budovať konečne – podľa môjho názoru na dlhšie historické obdobie – nejaký svoj dom, v ktorom budeme žiť, nemali by sme sa uspokojiť iba s tým, že máme už ústavu, že máme Národnú radu, že máme vládu, že máme slobodné voľby, ale mali by sme sa začať zaujímať aj o to, ako to v tom našom dome funguje a či kvalita toho fungovania je dobrá. Myslím si, že keď máme troch kandidátov na funkciu generálneho prokurátora, z ktorých iba jeden ponúkol, výslovne ponúkol zmenu, že by sme nemali mať problém v tomto parlamente Slovenskej republiky, aby práve tento kandidát získal väčšinu hlasov. Mali by sme povýšiť svoje stranícke záujmy nad verejný záujem Slovenskej republiky a všetci by sme mali voliť toho kandidáta, ktorý chce zlepšiť fungovanie prokuratúry. Z tohto dôvodu vás prosím, vážení kolegovia, aj tých, čo teraz na mňa pokrikujú, aby ste sa zamysleli nad tým, aký je verejný záujem Slovenskej republiky a či naozaj nie je hodný toho, aby stál nad straníckymi záujmami jednotlivých politických strán. Ja vás prosím z tohto miesta, aby ste podporili vo voľbe zmenu a môjho, mnou navrhnutého kandidáta Jána Hrivnáka. Ďakujem. (Potlesk.)
Krúpa, Juraj, poslanec NR SR (2022-03-22):
Áno. Ďakujem veľmi pekne všetkým za ich faktické poznámky alebo pripomienky. Ja by som len chcel vysvetliť kolegom, že tento návrh zákona sa volá, že zákon o niektorých ďalších opatreniach v súvislosti so situáciou na Ukrajine, čiže v tomto balíku je niekoľko návrhov, ktoré prichádzajú z dielní rôznych ministerstiev. Je tu aj ministerstvo zdravotníctva v tomto balíku, ministerstvo kultúry, ministerstvo vnútra, ministerstvo hospodárstva. Prečo by tam nemalo byť aj ministerstvo obrany? To už nie je akože súčasťou vlády? Alebo len preto, lebo je tam niečo v tom kontexte ohľadne Aliancie a aliančných opatrení. Veď aj to je pre nás aj v kontexte situácie na Ukrajine. Čiže vy si zase len selektujete to, čo vám vadí. A to je presne ten selektívny prístup, že si vyberáte len to, čo vám, čo potrebujete, a to, čo nepotrebujete alebo čo sa vám nepáči, tak to už potom interpretujete po svojom a častokrát to je mimo reality a mimo faktov. Čo sa týka tých opozičných návrhov, pán poslanec Suja, ja, ja, viete čo, ja s vami súhlasím. Úprimne, mne je osobne tá formulka s tými opozičnými návrhmi v tej koaličnej zmluve nie úplne stopercentne sedí, pretože častokrát, alebo viem si predstaviť aj situácie, kedy opozícia príde s dobrým návrhom a viem, že by sme si ho buď mohli osvojiť, alebo nejakým spôsobom s ním ďalej pracovať. Toto je tu už ale taká tradícia od nejakých 90. rokov a doteraz sa to nejakým spôsobom nepodarilo prelomiť, a ja som presvedčený, že sa to nepodarí prelomiť nikomu. Bohužiaľ. Možnože jedného dňa, keď tu budeme mať takúto situáciu, akú sme tu mali my, a budeme sa vedieť dať dokopy, a teraz s nejakým spôsobom postaviť takýmto hrozbám, ktorým čelíme spoločne, tak možno aj spoločne budeme vedieť prekonať takéto... Bohužiaľ, už ďalej viac nestíham.
P. Hrušovský, podpredseda NR SR: (2001-09-20):
(Hlasovanie.) Prítomných 129, za návrh 48, proti 53, zdržalo sa 25, nehlasovali 3. Návrh sme neschválili.
Laššáková, Ľubica, ministerka kultúry SR (2019-09-10):
Ďakujem veľmi pekne za slovo, pán predsedajúci. Vážené pani poslankyne, páni poslanci, vládny návrh zákona, ktorým sa mení a dopĺňa zákon č. 516/2008 Z. z. o Audiovizuálnom fonde a o zmene a doplnení niektorých zákonov v znení neskorších predpisov a ktorým sa dopĺňa zákon č. 40/2015 Z. z. o audiovízii a o zmene a doplnení niektorých zákonov v znení neskorších predpisov prerokovala Národná rada Slovenskej republiky v druhom čítaní už počas 46. schôdze, vzhľadom na priebeh legislatívneho procesu však nie je možné, aby tento návrh zákona nadobudol účinnosť tak, ako to bolo navrhované, to znamená od 1. septembra 2019, a preto je potrebné predložiť pozmeňujúci návrh, ktorým sa posunie účinnosť tohto návrhu zákona na 1. január 2020. Z uvedeného dôvodu žiadam v súlade s § 35 ods. 6 zákona o rokovacom poriadku Národnej rady Slovenskej republiky o opätovné otvorenie rozpravy ešte pred hlasovaním o tomto návrhu zákona. Ďakujem pekne.
P. Frešo, poslanec: (2007-06-27):
Pán poslanec Kvorka, pokiaľ viem, mne odporúčate, aby som si zašiel za premiérom si dať niečo vysvetliť. Ja považujem za normálne, že pri zákone roka a ostatne aj pri iných zákonoch, ale povedzme pri zákone roka, pokiaľ nemá ísť o fiasko roka, pán premiér príde sem nielen predo mňa, ale pred nás ostatných poslancov a vystúpi tu v rozprave, čo zjavne nerobí a svedčí to o štýle jeho práce a ten kritizujem a kritizovať budem. Pani poslankyňa Nachtmannová, keď vy hovoríte o tom, že bývalý minister niekde klamal. Ja som nepoužil takýto výraz, lebo sa mi zdal nie vhodný, ale ja som hovoril o tej iste krajine ako o Švajčiarsku, kde pani ministerka hovorila, že Zákonník práce, jeho terajšie znenie je po dohode sociálnych partnerov a sám som dokazoval, že to tak nie je. Tak si urobte aj vy z toho záver, čo to slovo klamať znamená. Pán poslanec Halecký, ja som hovoril o tom, že som proti tomu, aby bola povinnosť odborárskeho úradníka volať k tomu, keď sa chcete dohodnúť o svojom pracovnom čase. Pán poslanec Janiš, áno, ten výraz ideologicky obmedzený. Naozaj mi napadá v súvislosti s týmto Zákonníkom práce. A pani poslankyňa Vaľová, každý máme pre termín škandál inú latku. Nejako to súvisí so zázemím alebo prostredím. Pre mňa je výraz drzý klamár zo strany premiéra, aj keď to povedala jeho hovorkyňa, je škandálom pri vyjednávaní. A k tomu, ako by to vyzeralo, keby ste prišli bez sukne, sa mi nechce vyjadrovať. Ďakujem vám pekne. A. Belousov, podpredsedníčka NR SR: Ako ďalšia v rozprave vystúpi pani poslankyňa Vaľová a pripraví sa poslanec Štefanec.  Pani poslankyňa Vaľová, máte slovo, nech sa páči. Nie je v sále. Stráca poradie. Takže, pán poslanec Štefanec, nech sa páči, máte slovo.
Bugár, Béla, podpredseda NR SR (2017-12-05):
Vidím, že sa tešíte tomu jednému euru. (Povedané so smiechom.) Takže, pán poslanec Uhrík, nech sa páči.
Urban, Miroslav, poslanec NR SR (2021-09-22):
Ďakujem za slovo. Poznám ľudí, ktorí sú očkovaní a majú na to svoje argumenty, a takisto ľudí, ktorí nie sú očkovaní a majú tiež na to svoje argumenty. Ja im svoj názor nevnucujem, nech sa rozhodne každý sám. Ja si myslím, že to očkovanie má byť dobrovoľné a ľudia by nemali byť diskriminovaní. No na druhej strane, aké iné riešenia máme, ak nie to očkovanie? Ono je to strašne jednoduché povedať, je to zlé, sú nežiaduce účinky. To máte pri každej liečbe. Už či podstúpite to riziko, je to na vás. Ak budete mať komplikácie, kto za to ponesie zodpovednosť? Nakoniec ten samotný človek, ale chceli by ste to zvaliť na tie farma firmy alebo na nejaké ministerstvo zdravotníctva, ale to nefunguje pri žiadnej liečbe. Akúkoľvek liečbu dostanete, ak má nežiaduce účinky, zomriete pri tej liečbe, tak za to naozaj nenesie zodpovednosť ten, čo to vyrobil, ten liek. Poviete, že experimentálna vakcína, no tak vyrobte inú, tak vyrobte lepšiu vakcínu! Viete, ono sa to tak ľahko hovorí. Ja robím v zdravotníctve a pravdupovediac sú tam aj ležia tam teraz ľudia, ktorí boli aj očkovaní a majú ťažký priebeh, dokonca sú na ventilácii, alebo sú tam aj mladí ľudia. Matka malých detí, dvoj-, päťročného, ktorá je na umelej pľúcnej ventilácii s malými šancami, že to prežije. A mne tí ľudia telefonujú, mňa sa pýtajú, umreli mi počas tej vlny traja pacienti, ktorí by bez toho, aby dostali COVID, neumreli. To sú strašné témy a rozprávať, neočkujme sa, práva, hento, toto... Ja pacientom svojim, ktorí sú chorí, majú vyšší vek, odporúčam očkovanie. Tak by som pacientom aj našim voličom povedal, ak sa chcú očkovať, nech sa opýtajú svojho praktického lekára. Nech sa poradia s ním. Ak mu neveria, majú ešte iné možnosti, opýtať sa iného lekára. Skonzultovať to, hej? Takže je to ťažká téma, ale nech sa ľudia rozhodujú... (Prerušenie vystúpenia časomerom. Potlesk.)
Paška, Pavol, predseda NR SR (2013-12-12):
Pán poslanec Viskupič. Neviem, o čom by sme hlasovali, pani poslankyňa, ale pán poslanec Viskupič.
Paška, Pavol, predseda NR SR (2014-06-04):
Pán spravodajca, je to návrh, ktorý sme prerokovali, je tam viacero predkladateľov, musíme hlasovať o prerokovanom bode programu.
Zimenová, Zuzana, poslankyňa NR SR (2018-10-24):
Pán poslanec, ja osobne nesúhlasím s tým, čo povedala vo faktickej pani Remišová na váš prejav, že jediné, čo vás ospravedlňuje, je to, že vy tomu veríte, čo hovoríte. Ja si myslím, že na tejto pôde sa nikto nemá tak správať ako vy. Jednoducho vy tu hovoríte o tom, že opozícia vytvára tak zlú atmosféru totálnej konfrontácie, že sa s ňou nedá diskutovať. No, prepáčte, ale práve sa vám ju podarilo vytvoriť v tejto sále vám. Neviem, či ste tu boli, keď vystupovala pani poslankyňa Lucia Žitňanská, veď to bol jeden kultivovaný prejav poslankyne koaličnej strany, ktorá tu dala nejaké rámce naozaj veľmi serióznej, odbornej, vecnej, ale úprimnej diskusie. Vy ste tu neboli? Pretože ona upozorňovala, že kam sa môžeme dostať v tej diskusii. No vy ste stiahli do úplného suterénu túto diskusiu. Takže vy ste sa prekričali touto rozpravou, to je, to je jednoducho nehoráznosť, ako ste tu vy vystupovali k takejto vážnej téme, a vaše vyjadrenia v rámci vášho naozaj útočného, tupého, deštruktívneho prejavu sa nedajú vecne komentovať, len by som vás chcela poprosiť, aby ste sa správali slušne, aby ste nedehonestovali túto tému svojím vystúpením viac. Radšej buďte ticho. (Potlesk.)
Pellegrini, Peter, podpredseda NR SR (2020-04-29):
Ďakujem pekne. Otváram rozpravu. Do rozpravy som nedostal žiadnu písomnú prihlášku, pýtam sa teraz, či sa chce niekto prihlásiť do rozpravy ústne. Končím možnosť prihlásiť sa do rozpravy a vyhlasujem rozpravu za skončenú. Pán navrhovateľ nechce zaujať ani pán spravodajca žiadne stanovisko k neuskutočnenej rozprave. Ďakujem veľmi pekne. (Zaznievanie gongu.) Kolegyne, kolegovia, aby sme boli efektívni, keby sa nám podarilo, čo najskôr vykonať hlasovanie a nejak rozumne prejsť rozpravu v prvom čítaní a odhlasovať prvé čítania ešte do 19. hodiny, mohli by potom následne na zajtra ráno byť zvolané výbory a zajtra o jedenástej potom pri hlasovaní by sa mohlo vybaviť všetko. Ale, samozrejme, to bude záležať teraz od vás (zaznievanie gongu), ako budete mať chuť diskutovať, hlasovať a ako budú rozsiahli v úvodných slovách páni ministri potom. Myslím si, že je dostatočný počet poslancov v sále (zaznievanie gongu), preto navrhujem, aby sme pristúpili k hlasovaniu o návrhu uznesenia k určeniu výborov Národnej rady na plnenie úloh vyplývajúcich z príslušných zákonov (tlač 71). Prosím prezentujme sa a hlasujme, ide o technický dokument, ktorým sa stanovujú úlohy pre jednotlivé príslušné úlohy. (Ruch v sále.) Pomaly, aby ste si neublížili, kolegovia! (Hlasovanie o návrhu uznesenia Národnej rady Slovenskej republiky k určeniu výborov Národnej rady Slovenskej republiky na plnenie úloh vyplývajúcich z príslušných zákonov , tlač 71.) (Hlasovanie.) Prítomných 99, za 95, zdržal sa 1, nehlasovali 3. Tento návrh sme schválili. Potom nám dajte zoznam, že kto to stihol a kto už nie. (Povedané s pobavením.) Budeme hlasovať o návrhu vlády na odvolanie predsedníčky Úradu na ochranu osobných údajov Slovenskej republiky (tlač 74). Dávam teraz slovo poverenému členovi výboru pre ľudské práva, národnostné menšiny poslancovi Dostálovi, aby hlasovanie uviedol. Pán poslanec, máte slovo.
Glváč, Martin, podpredseda NR SR (2017-12-08):
Pán poslanec Muňko.
Blanár, Juraj, podpredseda NR SR (2022-05-20):
Pán poslanec Taraba sa nenachádza v rokovacej sále. Pokračuje pán poslanec Sloboda, nech sa páči.
Číž, Miroslav, podpredseda NR SR (2015-02-12):
Pán poslanec Lipšic.
Sulík, Richard, predseda NR SR (2011-09-08):
K tomu plateniu kolegu Kalista si trúfam povedať, že platí ho Národná rada. Pán poslanec Novotný reaguje na faktické poznámky.
P. Hrušovský, predseda NR SR: (2005-09-20):
Panie poslankyne, páni poslanci, otváram rokovanie 49. schôdze Národnej rady Slovenskej republiky. Návrh programu ste dostali, máte ho rozdaný do lavíc. O ospravedlnenie svojej neúčasti na dnešnom rokovacom dni nepožiadal žiadny poslanec. Prosím, páni poslanci, aby ste sa pred tým, ako pristúpime k schvaľovaniu programu, prezentovali stlačením hlasovacieho tlačidla. Páni poslanci. Prezentujme sa, páni poslanci. (Prezentácia.) 74 poslancov prítomných. Páni poslanci, prerušujem rokovanie. Zídeme sa o 10.00 hodine, páni poslanci. (Prerušenie rokovania o 9.17 hodine.) (Pokračovanie rokovania o 10.04 hodine.)